ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

Министъра на земеделието и храните

на РЕПУБЛИКА БЪЛГАРИЯ

**ВЪПРОС**

от Мартин Димитров Димитров и Петър Владиславов Славов,

народни представители от ПГ на „Реформаторския блок“

На основание чл.90, ал. 1 от Конституцията на Република България и чл.91 от ПОДНС внасяме въпрос

**ОТНОСНО: *Продажба на земи от Министерство на земеделието и храните, попадащи в трасето на проекта „Южен поток”***

**УВАЖАЕМА ГОСПОЖО МИНИСТЪР,**

В отговор на наше запитване по ЗДОИ, МЗХ ни уведоми със свое писмо No. ВОП 02-44/17.09.2014г. за извършени на 21.07.2014г. разпоредителни сделки с 358 дка. земи държавна собственост в полза на „Южен поток България“ АД в землището на гр. Варна, в района на местността „Паша дере”. Цената на сделката, и то след като само 6 дни по-рано статутът на земите е бил променен за сметка на дръжавата от горска територия в урбанизирана територия за строителство на газопровод, е 13,2 млн.лв., или около 37 лв. на кв.м.

Същевременно, в редица медийни публикации бе цитирана сделка със 165 дка. земи горска територия в същия район, като постигнатата цена за НЕурегулирани земи горска територия е била 100 млн. лв., или над 600 лв. на кв.м. неурегулиран имот, близо 20 пъти по-висока от постигнатата от МЗХ за кв.м. урегулиран имот.

Във връзка с гореизложеното моля,

**Уважаема г-жо Министър, да отговорите на следния въпрос:**

**Налице ли е ощетяване на държавата от цената, на която ръководството на МЗХ от кабинета „Орешарски” е продала земи, частна държавна собственост на проектната компания „Южен поток” и каква би била сумата, която щеше да постъпи в държавата от продажбата на имотите по пазарни цени и допълнително от таксите за промяна на статута на земята, ако промяната на статута от горска територия в урегулиран поземлен имот за строителство на газопровод бе извършено не от държавата, а за сметка на купувача и след сключването на договора за покупко-продажба?**

София, 04.12.2014г.

**Мартин Димитров:**

**Народен представител от**

**ПГ на РБ**

**Петър Славов:**

**Народен представител от**

**ПГ на РБ**